open-index/open-wikipedia-markdown huggingface dataset:
Μπαντ Φρέντεμπουργκ

Το **Μπαντ Φρέντεμπουργκ** (γερμ. *Bad Fredeburg*) είναι μεγάλο χωριό στον Δήμο του Σμάλενμπεργκ του Διαμερίσματος (Νομού) Άνω Ζάουερλαντ, στη Βόρεια Ρηνανία-Βεστφαλία της Γερμανίας. Τον Δεκέμβριο του 2021 το χωριό είχε 3.989 κατοίκους και είναι κτισμένο σε υψόμετρο 448 μέτρα πάνω από την επιφάνεια της θάλασσας. Γειτονικά χωριά είναι τα Αλτενίλπε, Έμπινγκχοφ, Γκλάιντορφ, Χούξελ και Ρίμπεργκ. Το Μπαντ Φρέντεμπουργκ είναι αναγνωρισμένο κέντρο υδροθεραπείας.

## Ιστορία
Στις πρώτες δεκαετίες του 14ου αιώνα ο Ντήτριχ Γ΄ του Οίκου των Μπίλστάιν έκτισε το κάστρο με την ονομασία *Vredeburg*, η οποία υποδηλώνει τη διατήρηση της ειρήνης ως τον σκοπό της δημιουργίας του. Η ανέγερσή του σήμανε και την ίδρυση του ομώνυμου οικισμού μπροστά από τις πύλες του κάστρου. Σε μια καταστροφική πυρκαγιά το 1810 ολόκληρο το παλαιό χωριό καταστράφηκε και νέα κτίσματα κτίσθηκαν πιο ψηλά στην πλαγιά.

Στις διοικητικές μεταρρυθμίσεις του 1975 στο Ζάουερλαντ και την περιοχή του Πάντερμπορν ο προϋπάρχων **Δήμος του Φρέντεμπουργκ** συγχωνεύθηκε με τον Δήμο του Σμάλενμπεργκ και ο δήμος που προέκυψε φέρει τη δεύτερη ονομασία.

## Εικόνες

Αρχείο:Schmallenberg, Denkmal Nr. 61.jpg|Ερείπιο του κάστρου Φρέντεμπουργκ ενσωματωμένο στον τοίχο σύγχρονου κτίσματος του χωριού
Αρχείο:Raum Schmallenberg, Auszug aus Blaeu 1645 - Westphalia Ducatus.jpg|Το τοπωνύμιο σε χάρτη του Δουκάτου της Βεστφαλίας ως «Fredeborg» (1645)
Αρχείο:Fredeburg 1900.jpg|Το Μπαντ Φρέντεμπουργκ το 1910


## Παραπομπές


## Εξωτερικοί σύνδεσμοι
* Ιστότοπος για το χωριό: ''Bad-fredeburg.de'' (στη γερμανική)

Κατηγορία:Χωριά της Γερμανίας
Κατηγορία:Γεωγραφία της Βόρειας Ρηνανίας-Βεστφαλίας
Κατηγορία:Λουτροπόλεις
Μπέντεφελντ

Το **Μπέντεφελντ** (γερμ. *Bödefeld*) είναι χωριό στον Δήμο του Σμάλενμπεργκ, του Διαμερίσματος (Νομού) Άνω Ζάουερλαντ, στη Βόρεια Ρηνανία-Βεστφαλία της Γερμανίας. Τον Δεκέμβριο του 2021 το χωριό είχε 1.102 κατοίκους και είναι κτισμένο σε υψόμετρο 488 μέτρα πάνω από την επιφάνεια της θάλασσας. Γειτονικά χωριά είναι τα Γκέλινγκχάουζεν, Μπράμπεκε, Όστερβαλντ, Όμπερβαλμε και το Δυτικό Μπέντεφελντ (*Westernbödefeld*), ενώ το ποτάμι Πάλμε διέρχεται από το Μπέντεφελντ.

Το πρώτο γραπτό τεκμήριο που αναφέρει το χωριό χρησιμοποιεί την ονομασία *Buodevelden* και χρονολογείται από το έτος 1072: πρόκεται για ένα καταστατικό από το Αββαείο του Γκράφσαφτ. Το 1410 δόθηκε άδεια από τον Εκλέκτορα της Κολωνίας να κτισθεί το κάστρο του Μπέντεφελντ. Η ανέγερσή του διάρκεσε από το 1425 μέχρι το 1428.

Το χωριό υπαγόταν στον Δήμο Φράιχάιτ Μπέντεφελντ μέχρι το τέλος του 1974.

## Εικόνες

Αρχείο:Bödefeld - Kirche St. Cosmas und Damian - panoramio.jpg|Ο Ναός των Αγίων Κοσμά και Δαμιανού
Αρχείο:Bödefeld 1905.jpg|Το Μπέντεφελντ το 1905


## Παραπομπές


## Εξωτερικοί σύνδεσμοι
* Bödefeld (στη γερμανική γλώσσα)

Κατηγορία:Χωριά της Γερμανίας
Κατηγορία:Γεωγραφία της Βόρειας Ρηνανίας-Βεστφαλίας
Αλεξανδρόπουλος

Το ελληνικό επώνυμο **Αλεξανδρόπουλος**, που ετυμολογικώς σημαίνει «γιος του Αλεξάνδρου», μπορεί να αναφέρεται σε κάποιο από τα παρακάτω πρόσωπα:

* Αλεξανδρόπουλος (αγωνιστές του 1821), επώνυμο τουλάχιστον 38 αγωνιστών στην Επανάσταση του 1821
* Γεώργιος Αλεξανδρόπουλος (γενν. 1864), βουλευτής Ευρυτανίας και μετέπειτα Αιτωλίας και Ακαρνανίας, γερουσιαστής και υπουργός άνευ χαρτοφυλακίου
* Μήτσος Αλεξανδρόπουλος (1924-2008), συγγραφέας
* Στέλιος Αλεξανδρόπουλος (1953-2006), αναπληρωτής καθηγητής πολιτικών επιστημών στο Πανεπιστήμιο Κρήτης
* Σωτήρης Αλεξανδρόπουλος (γενν. 2001), ποδοσφαιριστής
Ζαν Ραψομανίκης

Ο **Ζαν Ραψομανίκης (Ιωάννης Ραψομανίκης)** (1885-1937) ήταν Ελληνογάλλος ζωγράφος και σκιτσογράφος. Εργάστηκε κατά κύριο λόγο στην Ισπανία.

## Πρώτα χρόνια
Γεννήθηκε το 1885 στην Κέρκυρα, από Έλληνα πατέρα, αριστοκρατικής καταγωγής, και Γαλλίδα μητέρα. Σπούδασε στην Σχολή Καλών Τεχνών του Παρισίου. Η απόφασή του να ασχοληθεί με τις Καλές Τέχνες είχε ως αποτέλεσμα να έρθει σε ρήξη με την οικογένειά του το 1903.

## Σταδιοδρομία

Το 1911, μετά το τέλος των σπουδών του, εγκαταστάθηκε στην Αθήνα όπου εργάστηκε σε διάφορα έντυπα ως σκιτσογράφος, υπογράφοντας με το ψευδώνυμο *Rapsos*.

Το 1915 μετανάστευσε στην Ισπανία, συγκεκριμένα στη Βαρκελώνη, και λίγο αργότερα, το 1917, έγινε ένας από τους πρώτους σκιτσογράφους του περιοδικού TBO συνεργαζόμενος παράλληλα και με άλλα έντυπα και εκδοτικούς οίκους.

Επιπλέον, το έργο του περιλαμβάνει προσωπογραφίες και τοπιογραφίες.

## Τελευταία χρόνια
Με την έναρξη του Ισπανικού Εμφυλίου εγκατέλειψε τη Βαρκελώνη για πολιτικούς λόγους και εγκαταστάθηκε στο Σαν Σεμπαστιάν, όπου συνέχισε να εργάζεται ως το τέλος της ζωής του, το 1937. Κατά τη διάρκεια της παραμονής του εκεί φιλοτέχνησε δύο προσωπογραφίες, του Φράνκο και του Χοσέ Αντόνιο Πρίμο ντε Ριβέρα. Έφυγε από τη ζωή, το 1937, από καρκίνο και κηδεύτηκε στην ίδια πόλη.

## Έργο
Κατά τη διάρκεια της καριέρας του συμμετείχε, τόσο σε ατομικές, όσο και σε ομαδικές εκθέσεις και έλαβε διακρίσεις στη Γαλλία, την Ελλάδα και την Ισπανία. Θεωρείται ένας από τους πρωτοπόρους της ισπανικής σκιτσογραφίας.

## Περιοδικά

* El Hogar y la Moda
* Ri-Ki-Ki-Ki (Κόμικ)
* Algo
* Almanaque Tom Mix (El Gato Negro, 1927)
* Almanaque Tom Tyler
* Lecturas
* Novelas de Bolsillo
## Παραπομπές


## Βιβλιογραφικές πηγές
* 

## Εξωτερικοί σύνδεσμοι

*  «Jean Rapsomanikis». *lambiek.net* (στα Αγγλικά). Ανακτήθηκε στις 12 Μαΐου 2023.
*  «Rapsomanikis, Jean». *www.tebeosfera.com* (στα Ισπανικά). Ανακτήθηκε στις 12 Μαΐου 2023.

Κατηγορία:Έλληνες σκιτσογράφοι
Κατηγορία:Έλληνες ζωγράφοι του 19ου αιώνα
Κατηγορία:Γάλλοι ζωγράφοι του 19ου αιώνα
Κατηγορία:Γάλλοι ζωγράφοι του 20ού αιώνα
Κατηγορία:Γάλλοι ελληνικής καταγωγής
Κατηγορία:Έλληνες γαλλικής καταγωγής
Εφράτ

Το **Εφράτ** (εβραϊκά: אֶפְרָת), ή προηγουμένως επισήμως γνωστό ως η **Εφρατά** (εβρ.: אֶפְרָתָה), είναι ισραηλινός οικισμός στη Δυτική Όχθη, ο οποίος ιδρύθηκε το 1983 στα Όρη της Ιουδαίας. Το Εφράτ βρίσκεται 12 χιλιόμετρα νότια της Ιερουσαλήμ, μεταξύ της Βηθλεέμ και της Χεβρώνας, 6,5 χλμ ανατολικά της Πράσινης Γραμμής, στην παλαιστινιακή πλευρά του τείχους της Δυτικής Όχθης. Ο οικισμός βρίσκεται σε υψόμετρο που φτάνει έως και τα 960 μέτρα πάνω από την επιφάνεια της θάλασσας και καλύπτει περίπου 6,07 τ.χλμ. Η διεθνής κοινότητα θεωρεί τους ισραηλινούς οικισμούς στη Δυτική Όχθη παράνομους βάσει του διεθνούς δικαίου, αλλά η ισραηλινή κυβέρνηση το αμφισβητεί.

## Παραπομπές


## Εξωτερικοί σύνδεσμοι
* 

Κατηγορία:Πόλεις του Ισραήλ
Κιριάτ Γκατ

Η **Κιριάτ Γκατ** (εβραϊκά: קִרְיַת גַּת) είναι πόλη στο Νότιο Διαμέρισμα του Ισραήλ. Βρίσκεται 56 χλμ νότια του Τελ Αβίβ, 43 χλμ βόρεια της Μπερ Σεβά και 68 χλμ δυτικά νοτιοδυτικά της Ιερουσαλήμ. Το 2021 είχε πληθυσμό 60.582 κατοίκους. Η πόλη φιλοξενεί ένα από τα πιο προηγμένα εργοστάσια κατασκευής ημιαγωγών στον κόσμο, το εργοστάσιο Fab 28 της Intel που παράγει τσιπ με τεχνολογία 7 νανομέτρων και το υπό κατασκευή Fab 38 που σχεδιάζεται να ανοίξει το 2024 και να παράγει τσιπ με τεχνολογία 5 νανομέτρων χρησιμοποιώντας την τεχνική της λιθογραφίας EUV.

## Ετυμολογία
Η Κιριάτ Γκατ πήρε το όνομά της από την Γκαθ, μια από τις πέντε μεγάλες πόλεις των Φιλισταίων. Στα εβραϊκά, «γκατ» σημαίνει «οινοπιεστήριο». Τη δεκαετία του 1950, οι αρχαιολόγοι βρήκαν ερείπια σε ένα κοντινό τελλ (Τελ Ερανί) τα οποία παρερμηνεύτηκαν πως ανήκαν στην πόλη των Φιλισταίων, την Γκαθ. Η τοποθεσία που προτιμάται περισσότερο για την Γκαθ πλέον είναι το Τελ Τσαφίτ, δεκατρία χιλιόμετρα στα βορειοανατολικά.

## Δημογραφικά στοιχεία
Το 2012, η εθνοτική σύνθεση της πόλης ήταν 93,8% Εβραίοι. Στα πρώτα χρόνια της, η Κιριάτ Γκατ κατοικούνταν κυρίως από Εβραίους Σεφαρδίτες/Μιζραχίτες. Από τη μαζική μετανάστευση των Σοβιετικών Εβραίων, περίπου το ένα τρίτο των κατοίκων προέρχεται από την πρώην Σοβιετική Ένωση.

## Παραπομπές


## Εξωτερικοί σύνδεσμοι
* 

Κατηγορία:Πόλεις του Ισραήλ
SPECTRE

Η **SPECTRE** (πλήρης ονομασία:*Special Executive for Counter-Intelligence, Terrorism, Revenge and Extortion*) είναι μια φανταστική οργάνωση που εμφανίζεται στα μυθιστορήματα του Τζέιμς Μποντ του Ίαν Φλέμινγκ, καθώς και στις ταινίες και στα βιντεοπαιχνίδια που βασίζονται σε αυτά τα μυθιστορήματα. Με επικεφαλής έναν άπο τους μεγαλύτερους εγκληματίες Ερνστ Σταύρο Μπλόφιλντ, ο διεθνής οργανισμός εμφανίστηκε επίσημα για πρώτη φορά στο μυθιστόρημα Επιχείρηση Κεραυνός (1961) και στην ταινία Δρ. Νο (1962). Η SPECTRE δεν ευθυγραμμίζεται με κανένα έθνος ή πολιτική ιδεολογία, επιτρέποντας στα μεταγενέστερα βιβλία και ταινίες του Μποντ να θεωρηθεί κάπως ουδέτερη πολιτικά. Ωστόσο, η παρουσία πρώην μελών της Γκεστάπο στην οργάνωση μπορεί να θεωρηθεί ως ένδειξη των προειδοποιήσεων του Φλέμινγκ για τους Ναζί φυγάδες μετά τον Δεύτερο Παγκόσμιο Πόλεμο, όπως περιγράφεται για πρώτη φορά στο μυθιστόρημα Moonraker (1954). Στα μυθιστορήματα, η SPECTRE ξεκινά ως μια μικρή ομάδα εγκληματιών, αλλά στις ταινίες, απεικονίζεται ως ένας τεράστιος διεθνής οργανισμός με τη δική του εκπαιδευτική βάση, ονόματι το Νησί της SPECTRE, ικανή να αντικαταστήσει την σοβιετική οργάνωση SMERSH.

## Παραπομπές

## Εξωτερικοί Σύνδεσμοι
* Blofeld άπο το Demon.net 
* spectreorganisation.com, πληροφορία σχετικά με την διαμάχη του Κέβιν ΜακΚλόρι για τα πνευματικά δικαιώματα του *Thunderball* και της SPECTRE
* ''007 SPECTRE Editorial Music Presentation'' στο West Coast Midnight Run

Κατηγορία:Τζέιμς Μποντ
Κατηγορία:Φανταστικοί οργανισμοί
Βλαντίμιρ Αντόνοβ (αρχιτέκτονας)

μικρογραφία| Εκκλησία, Αγία Τριάδα
Ο **Βλαντιμίρ Αντόνοφ** () ήταν Ρώσος αρχιτέκτονας που εργάστηκε για το μεγαλύτερο μέρος της καριέρας του στο Κουμάνοβο της Βόρειας Μακεδονίας στις αρχές του 20ου αιώνα. Ήταν μέλος των Λευκών Φρουρών και έγινε Λευκός εμιγκρές στο Βασίλειο της Γιουγκοσλαβίας. Εκλέχθηκε δημοτικός μηχανικός το 1925 για να εφαρμόσει το Πρώτο Κανονιστικό Σχέδιο του Κουμάνοβο από το 1923.

## Παραπομπές

Κατηγορία:Ρώσοι αρχιτέκτονες
Τα διαμάντια είναι παντοτινά

**Τα διαμάντια είναι παντοτινά** (πρωτότυπος τίτλος: *Diamonds Are Forever*) είναι το τέταρτο μυθιστόρημα του Βρετανού συγγραφέα Ίαν Φλέμινγκ στο οποίοεμφανίζεται ο φανταστικός πράκτορας του βρετανικών μυστικών υπηρεσιών Τζέιμς Μποντ. Ο Ίαν Φλέμινγκ έγραψε την ιστορία στο κτήμα του Goldeneye στην Τζαμάικα, εμπνευσμένος από ένα άρθρο των Sunday Times για το λαθρεμπόριο διαμαντιών. Το βιβλίο εκδόθηκε για πρώτη φορά από τον Τζόναθαν Κέιπ στο Ηνωμένο Βασίλειο στις 26 Μαρτίου 1956.

Η ιστορία επικεντρώνεται στην έρευνα του Τζέιμς Μποντ για μια επιχείρηση λαθρεμπορίου διαμαντιών που προέρχεται από τα ορυχεία της Σιέρα Λεόνε και καταλήγει στο Λας Βέγκας. Στην πορεία ο Μποντ γνωρίζει και ερωτεύεται ένα από τα μέλη της συμμορίας λαθρεμπόρων, την Τίφανι Κέις. Μεγάλο μέρος της έρευνας του συγγραφέα αποτέλεσε την βάση για ένα άλλο του βιβλίο, το *The Diamond Smugglers* που κυκλοφόρησε το 1957. Το μυθιστόρημα ασχολείται με τα διεθνή ταξίδια, τον γάμο και την παροδική φύση της ζωής.

Όπως και με τα προηγούμενα μυθιστορήματα του Φλέμινγκ, το μυθιστόρημα έλαβε ευρέως θετικές κριτικές κατά την στιγμή της δημοσίευσης. Η ιστορία κυκλοφόρησε στην εφημερίδα Daily Express, αρχικά σε συνοπτική, πολυμερή μορφή και στη συνέχεια ως κόμικ. Το 1971 διασκευάστηκε ως η έβδομη ταινία της σειράς του Τζέιμς Μποντ και ήταν η τελευταία ταινία της Eon Productions στην οποία πρωταγωνίστησε ο Σον Κόνερι ως Τζέιμς Μποντ.

## Παραπομπές


## Εξωτερικοί σύνδεσμοι
* Ian Fleming.com Επίσημη ιστοσελίδα των Ian Fleming Publications

Κατηγορία:Μυθιστορήματα του Ίαν Φλέμινγκ
Κατηγορία:Μυθιστορήματα του 1956
Κατηγορία:Βρετανικά μυθιστορήματα
Κατηγορία:Βιβλία Τζέιμς Μποντ
Κατηγορία:Κατασκοπευτικά μυθιστορήματα
Κατηγορία:Μυθιστορήματα που έγιναν ταινίες
Μοντιίν-Μακκαμπίμ-Ρεούτ

Το **Μοντιίν-Μακκαμπίμ-Ρεούτ** (εβραϊκά: מוֹדִיעִין-מַכַּבִּים-רֵעוּת) είναι ισραηλινή πόλη στο κεντρικό Ισραήλ, περίπου 35 χιλιόμετρα νοτιοανατολικά του Τελ Αβίβ και 30 χιλιόμετρα δυτικά της Ιερουσαλήμ, και συνδέεται με αυτές τις δύο πόλεις μέσω της εθνικής οδού 443. Το 2021 ο πληθυσμός του ήταν 97.097 κάτοικοι. Η πληθυσμιακή πυκνότητα εκείνην τη χρονιά ήταν 1.794 άτομα ανά τετραγωνικό χιλιόμετρο.

Η σύγχρονη πόλη πήρε το όνομά της από την αρχαία εβραϊκή πόλη Μωδεείμ, που υπήρχε στην ίδια περιοχή. Η Μωδεείμ ήταν ο τόπος καταγωγής των Μακκαβαίων, των Εβραίων επαναστατών που απελευθέρωσαν την Ιουδαία από την κυριαρχία της Αυτοκρατορίας των Σελευκιδών και ίδρυσαν την Ασμοναϊκή δυναστεία, γεγονότα που εορτάζονται στο Χανουκά. Η σύγχρονη πόλη χτίστηκε τον 20ο αιώνα. Ένα μικρό τμήμα της πόλης (η γειτονιά Μακκαμπίμ) δεν αναγνωρίζεται από την Ευρωπαϊκή Ένωση ως Ισραηλινό, καθώς έγκειται σε αυτό που η Συμφωνία Εκεχειρίας του 1949 με την Ιορδανία άφησε ως ουδέτερη ζώνη, και κυριεύτηκε το 1967 από το Ισραήλ αφού κατελήφθη από την Ιορδανία μαζί με την ίδια την Δυτική Όχθη.

Η σύγχρονη εβραϊκή ορθογραφία για το Μοντιίν ακολουθεί μια ανακατασκευή που βασίζεται στην ελληνική ονομασία **Μωδαῒν** / **Μωδαί**.

## Παραπομπές


Κατηγορία:Πόλεις του Ισραήλ
Κατηγορία:Αρχαίοι εβραϊκοί οικισμοί της Ιουδαίας
Twenty One Pilots

Οι **Twenty One Pilots** είναι ένα Αμερικανικό μουσικό δίδυμο. Ενώ αρχικά ιδρύθηκαν από τον βασικό τραγουδιστή Τάιλερ Τζόσεφ μαζί με τους Νικ Τόμας και Κρις Σαλίχ ως συγκρότημα, οι δύο τελευταίοι αποχώρησαν το 2011. Μετά την αποχώρησή τους το συγκρότημα έγινε δίδυμο, περιλαμβάνοντας τον Τζόσεφ και τον ντράμερ, Τζος Νταν. Το δίδυμο είναι γνωστό για τα τραγούδια τους "Stressed Out", "Ride", και "Heathens". Η μπάντα είχε κυκλοφορήσει δύο άλμπουμ, τα *Twenty One Pilots* (2009), και *Regional at Best* (2011), πριν υπογράψουν συμβόλαιο με την δισκογραφική εταιρεία Fueled by Ramen το 2012. Το πρώτο τους άλμπουμ μετά το συμβόλαιο με τίτλο *Vessel* κυκλοφόρησε το 2013 και έγινε το δεύτερο άλμπουμ στην ιστορία στο οποίο κάθε τραγούδι κέρδισε τουλάχιστον μία χρυσή πιστοποίηση, κάνοντας τους την πρώτη μπάντα στην ιστορία που κάθε τραγούδι της σε δύο άλμπουμ κέρδισε χρυσά ή πλατινένια βραβεία.

Το δίδυμο έκανε την πρώτη του μεγάλη επιτυχία με το τέταρτό του άλμπουμ, *[[Blurryface]]* (2015), που περιλάμβανε τα επιτυχημένα τραγούδια "Stressed Out" και "Ride" και έγινε το πρώτο άλμπουμ στο οποίο κάθε τραγούδι έλαβε τουλάχιστον μία χρυσή πιστοποίηση από την Ένωση Μουσικής Βιομηχανίας των ΗΠΑ. Η κυκλοφορία του "Heathens" έκανε επίσης το δίδυμο τους πρώτους εναλλακτικούς καλλιτέχνες στην ιστορία που είχε δύο τραγούδια στην λίστα των 5 πιο επιτυχημένων τραγουδιών ταυτόχρονα στο ''Billboard'' Hot 100.

Το δίδυμο έχει κυκλοφορήσει επτά άλμπουμ συνολικά, με το πιο πρόσφατο να είναι το *Clancy*, το οποίο κυκλοφόρησε στις 24 Μαΐου του 2024. Έχουν επίσης συγκεντρώσει δέκα νούμερο 1 τραγούδια στην λίστα Εναλλακτικής Μουσικής, κάνοντας τους καλλιτέχνες με τα τέσσερα περισσότερα νούμερο 1 στην λίστα, κάτω από τους Linkin Park.

## Παραπομπές


## Εξωτερικοί σύνδεσμοι
*Επίσημος ιστότοπος

Κατηγορία:Rock ντουέτα
Κατηγορία:Αμερικανικά μουσικά ντουέτα
Κατηγορία:Αμερικανικά hip hop συγκροτήματα
Κατηγορία:Βραβευμένοι με Grammy
Α.Ο. Καμένα Βούρλα

Ο **Αθλητικός Όμιλος Καμένα Βούρλα** (*ΑΟΚΒ*) είναι ποδοσφαιρικός σύλλογος που εδρεύει στη Καμένα Βούρλα της Φθιώτιδας. Επίσημο έτος ίδρυσης του συλλόγου είναι το 1966 και έχει χρώματα μπλε-λευκό και έμβλημα έναν αναμμένο πυρσό. Ανήκει στη δύναμη της Ε.Π.Σ. Φθιώτιδας και την τρέχουσα αγωνιστική περίοδο, 2025-2026 αγωνίζεται στην Β΄ Κατηγορία της Ε.Π.Σ. Φθιώτιδας. Εδρεύει στο γήπεδο Καμένων Βούρλων. 

Έχει κατακτήσει 2 πρωταθλήματα και 1 κύπελλα Ε.Π.Σ. Φθιώτιδας. Έχει παρουσία στην Δ΄ Εθνική κατηγορία, στην οποία αγωνίστηκε 2 φορές συνολικά και συγεκριμένα τις περιόδους 1990-91, 2011-12. Τη σεζόν 1989-90 κατέκτησε το πρωτάθλημα Ε.Π.Σ. Φθιώτιδας για πρώτη φορά και προκρίθηκε στο ερασιτεχνικό πρωτάθλημα ανόδου για την ιστορική άνοδο στην Δ΄ Εθνική.

## Ιστορία
Ο Α.Ο Καμένων Βούρλων ιδρύθηκε το 1966 κάνοντας το ντεμπούτο του στην Β'ΕΠΣ Φθιώτιδας τη σεζόν 1966-67. Μολίς 9 χρόνια μετά κατάφερε να περάσει στον τελικό του κυπέλλου Φθιώτιδας εναντίον στο Φωκικό Άμφισσας. Ο αγώνας τελείωσε με μία ταπεινωτική ήττα για τα Καμένα Βούρλα με 4-0 υπέρ της  ομάδας Άμφισσας. Την σεζόν 1989-90 ο **Α.Ο Καμένων Βούρλων** κατέκτησε για πρώτη φορά στην ιστορία του το Α' Ερασιτεχνικο πρωτάθλημα Φθιώτιδας. Έτσι προβιβάστηκε στην Δ'εθνική για την σεζόν 1990-91.

Στη συνέχεια, η ομάδα κατάφερε να κατακτήσει το δεύτερο Α' Ερασιτεχνικό πρωτάθλημα Φθιώτιδας, και κατάφεραν προβιβαστούν ξανά στην Δ'εθνική για την σεζόν 2011-12. Δυστυχώς, υποβιβάστηκαν ξανά αφού βρίσκονταν στην τελευταία θέση με μόνο 10 βαθμούς. Ταυτόχρονα, κατάφερε να φτάσει για δεύτερη φορά στην ιστορία του τον τελικό του κυπέλλου Φθιώτιδας, αυτή τη φορά εναντίον του Αγρότη Λιανοκλαδίου. Όμως απέτυχε πάλι να κατακτήσει το κύπελλο, καθώς ηττήθηκε με 1-0. Τημσεζόν 2014-15 καταφεραν να κερδίσουν το Κύπελλο Φθιώτιδας, σε αγώνα κόντρα στον ιστορικό Οπούντιο Μαρτίνου με σκορ 1-0

Την σεζόν 2019-20 ο Α.Ο Καμένων Βούρλων αποχώρησε από το πρωτάθλημα για 3 χρόνια. Το 2022 επέστρεψε στην ενεργό δράση και τα τοπικά πρωτάθληματα της ΕΠΣ Φθιώτιδας, με νεανικό ρόστερ το οποίο απαρτίζεται απο ντόπιους ποδοσφαιριστές, με την πλειοψηφία να προέρχεται απο τις ακαδημίες της ομάδας. 

## Τίτλοι
**2** Πρωτάθλημα Ε.Π.Σ Φθιώτιδας:

•1989-90,2010-11

**1** Κύπελλο Ε.Π.Σ Φθιώτιδας:

•2014-15

## Ρόστερ
**Τερματοφύλακες (GK)** 

Τσιτίνης Σ.	2000

Κουτσαύτης Δ.	2008

Ζαλαώρας Π.	2006 

**Αμυντικοί (D)** 

Ζούρμπας Σ.	2008

Ζήσης Α.	2006

Τσάρας Κ.	2006

Τσαούση Χ.	1984

Κεφαλάς Θ.	2005

Κασούνης Δ.	2009

Παπαγεωργίου Ν.	2009

Καφετζής Μ.	2010 

**Μέσοι (M)** 

Πάνος Κ.	2010

Ζαλαώρας Μ.	2007

Ζντράβα Α.	2003

Στασίνης Α.	2005

Συμιανάκης Π.	1998

Μπήτας Αντ.	2000

Μπήτας Απ.	2005

Τόσκα Λ.	2006

Ξυδιάς Δ.	2004

Φιλίππου Κ.	1993 

**Επιθετικοί (F)** 

Μπαλτάς Ζ.	2008

Παπαδημητρίου Γ.	2004

Αντωνίου Γ.	2001

Αυλακιώτης Ν.	2006

Πέτρου Α.	2008

Τόσκα Μ.	2010

Τσάρας Ν.	1991

DIMITAR IVANOV	2008

Ξυδιάς Κ.	2010
Πεντζακέντ

**Το Πεντζακέντ** ( Tajik Панҷакент ), ή Πεντζικέντ (  ) είναι μια πόλη στην Περιφέρεια Σουγντ του Τατζικιστάν κοντά στον ποταμό Ζεραβσάν, με εκτιμώμενο πληθυσμό 52.500 κατοίκους (2020). Υπήρξε πόλη της αρχαίας Σογδιανής . Τα ερείπια δε της παλιάς πόλης βρίσκονται στα περίχωρα της σύγχρονης πόλης.
Σύμφωνα με Άραβες γεωγράφους, το Πεντζακέντ, ήδη κατά τον 10ο αιώνα είχε ένα επίσημο τζαμί για τις προσευχές της Παρασκευής και είχε λάβει το καθεστώς πόλης. Υπήρξε η ανατολικότερη πόλη του Σογντ, ιδιαίτερα φημισμένη για την παραγωγή καρυδιών.
Ο Ρώσος αρχαιολόγος Μπαρίς Μαρσάκ πέρασε περισσότερα από πενήντα χρόνια ανασκάπτοντας τα ερείπια στο αρχαίας Πεντζακέντ. Παρέμεινε μάλιστα εκεί ακόμη και μετά την ανεξαρτησία του Τατζικιστάν ως διευθυντής των ανασκαφών, κατά τα χρόνια του Εμφυλίου Πολέμου στο Τατζικιστάν από το 1992 έως το 1997. Μέσω στενής συνεργασίας με την κυβέρνηση του Τατζικιστάν, ο Μαρσάκ εξασφάλισε την προστασία και τη συνέχιση της ανασκαφής των ερειπίων της πόλης.
## Παραπομπές


Κατηγορία:Αχαιμενιδικές πόλεις
Κατηγορία:Σελίδες με πηγές CS1 στα Ρωσικά (ru)
Blurryface

Το ***Blurryface*** είναι το τέταρτο στούντιο άλμπουμ του Αμερικανικού ντουέτου Twenty One Pilots. Κυκλοφόρησε στις 17 Μάιου του 2015 μέσω της Fueled by Ramen. Περιλαμβάνει τα επιτυχημένα τραγούδια "Stressed Out" και "Ride", και με τα δύο να είναι στις 5 κορυφαίες επιτυχίες στο ''Billboard'' Hot 100 των Ηνωμένες Πολιτείες Αμερικής.

Το *Blurryface* έλαβε θετικά σχόλια από τους κριτικούς, και θεωρείται το άλμπουμ που έκανε το ντουέτο γνωστό, γίνοντας το πρώτο και μόνο άλμπουμ τους που έγινε νούμερο 1 μέχρι στιγμής στο ''Billboard'' 200. Πούλησε πάνω από 1.5 εκατομμύρια αντίτυπα στις ΗΠΑ μέχρι τον Απρίλιο του 2017. Το 2018, το *Blurryface* έγινε το πρώτο άλμπουμ της ψηφιακής εποχής που κάθε του κομμάτι κέρδισε τουλάχιστον μία χρυσή πιστοποίηση από την Ένωση Μουσικής Βιομηχανίας των ΗΠΑ. Στις 15 Μάιου του 2019, έφτασε το ορόσημο του να είναι στην λίστα *Billboard* 200 για τέσσερα συνεχόμενα χρόνια. 

## Λίστα κομματιών

## Παραπομπές


## Εξωτερικοί σύνδεσμοι

* ''Blurryface'' στο YouTube

Κατηγορία:Άλμπουμ του 2015
Επιχείρηση Moonraker

Το **Επιχείρηση Moonraker** (πρωτότυπος τίτλος: *Moonraker*) είναι το τρίτο μυθιστόρημα του Βρετανού συγγραφέα Ίαν Φλέμινγκ στο οποίο παρουσιάζεται ο φανταστικός πράκτορας των βρετανικών μυστικών υπηρεσιών Τζέιμς Μποντ. Εκδόθηκε από τον Τζόναθαν Κέιπ στις 5 Απριλίου 1955 και περιείχε ένα σχέδιο εξωφύλλου που σχεδίασε ο ίδιος ο Ίαν Φλέμινγκ. Η πλοκή προέρχεται από ένα σενάριο του Φλέμινγκ που ήταν πολύ σύντομο για ένα πλήρες μυθιστόρημα, έτσι πρόσθεσε μια αντιπαλότητα μεταξύ του Τζέιμς Μποντ και του βιομήχανου Χιούγκο Ντραξ. Στο δεύτερο μισό του μυθιστορήματος, ο Μποντ αποστέλεται στο επιτελείο του Ντραξ καθώς ο επιχειρηματίας κατασκευάζει το Moonraker, ένα πρωτότυπο πύραυλο που σχεδιάστηκε για να υπερασπιστεί την Αγγλία. Άγνωστος στον Μποντ, ο Ντραξ είναι Γερμανός, πρώην Ναζί που τώρα εργάζεται για τους Σοβιετικούς. Το σχέδιό του είναι να κατασκευάσει τον πύραυλο, να τον οπλίσει με πυρηνική κεφαλή και να τον εκτοξεύσει στο Λονδίνο. Μοναδικά για ένα μυθιστόρημα του Μποντ, το Moonraker διαδραματίζεται εξ ολοκλήρου στη Βρετανία, κάτι που προκάλεσε σχόλια από ορισμένους αναγνώστες, διαμαρτυρόμενοι για την έλλειψη εξωτικών τοποθεσιών.

Το συγκεκριμένο μυθιστόρημα, όπως και τα προηγούμενα μυθιστορήματα του Ίαν Φλέμινγκ, έλαβε κυρίως θετικές κριτικές από τους κριτικούς, και εστιάζει σε πολλούς φόβους της δεκαετίας του 1950, συμπεριλαμβανομένης της επίθεσης με ρουκέτες (μετά τα χτυπήματα του V-2 του Β' Παγκοσμίου Πολέμου), της πυρηνικής εξόντωσης, του σοβιετικού κομμουνισμού, της επανεμφάνισης του ναζισμού και της «απειλής από μέσα» που τίθεται και από τις δύο ιδεολογίες. Ο συγγραφέας εξετάζει την αγγλικότητα και το μυθιστόρημα δείχνει τις αρετές και τη δύναμη της Αγγλίας. Οι προσαρμογές περιλαμβάνουν μια μετάδοση στο ραδιόφωνο της Νότιας Αφρικής το 1956 με πρωταγωνιστή τον Bob Holness και ένα κόμικ της Daily Express του 1958. Το όνομα του μυθιστορήματος χρησιμοποιήθηκε το 1979 για την ενδέκατη επίσημη ταινία της σειράς του Τζέιμς Μποντ της Eon Productions, η οποία είναι και η τέταρτη ταινία με πρωταγωνιστή τον Ρότζερ Μουρ ως Bond, αν και η πλοκή άλλαξε σημαντικά από το μυθιστόρημα, αφού περιλαμβάνει ταξίδι στο διάστημα.

## Παραπομπές


## Εξωτερικοί σύνδεσμοι
* Ian Fleming.com Επίσημη ιστοσελίδα των Ian Fleming Publications

Κατηγορία:Μυθιστορήματα του Ίαν Φλέμινγκ
Κατηγορία:Μυθιστορήματα του 1955
Κατηγορία:Βρετανικά μυθιστορήματα
Κατηγορία:Βιβλία Τζέιμς Μποντ
Κατηγορία:Κατασκοπευτικά μυθιστορήματα
Κατηγορία:Μυθιστορήματα που έγιναν ταινίες
Meg: Ο Κυρίαρχος του Βυθού

Το ***Meg: Ο Κυρίαρχος του Βυθού*** (πρωτότυπος αγγλικός τίτλος: *The Meg*) είναι μια Αμερικανική ταινία επιστημονικής φαντασίας δράσης του 2018 σε σκηνοθεσία από τον Τζον Τουρτελτάουμπ από σενάριο των Ντιν Γεωργάρης, Τζον Χόεμπερ, και Έριχ Χόεμπερ, βασισμένο στο μυθιστόρημα του 2017, *Meg: A Novel of Deep Terror* του Στιβ Άλτεν. Στην ταινία πρωταγωνιστούν οι Τζέισον Στέιθαμ, Λι Μπινγκμπίνγκ, Ρέιν Γουίλσον, Ρούμπι Ρόουζ, Ουίνστον Τσάο, και Κλιφ Κέρτις.

Η Walt Disney Studios αρχικά αγόρασε τα δικαιώματα του μυθιστορήματος την δεκαετία του 1990, αλλά για πολλά χρόνια δεν προχώρησε η ανάπτυξή της. Τελικά η Warner Bros. απέκτησε τα δικαιώματα και ανακοίνωσε την ταινία το 2013. Ο Τουρτελτάουμπ και πολλοί από τους ηθοποιούς προσλήφθηκαν τον Σεπτέμβριο του 2014, και τα γυρίσματα έλαβαν μέρος από τον Οκτώβριο του 2016 μέχρι τον Ιανουάριο του 2017 στην Νέα Ζηλανδία, την Σανυά, και την Κίνα.

Το *Meg: Ο Κυρίαρχος του Βυθού* κυκλοφόρησε στις Ηνωμένες Πολιτείες Αμερικής στις 10 Αυγούστου του 2018. Ήταν εισπρακτική επιτυχία, εισπράττοντας πάνω από $530 εκατομμύρια, παρόλο που έλαβε μικτά σχόλια από τους κριτικούς. Μια συνέχεια με τίτλο *[[Meg 2: Η Τάφρος]]* κυκλοφόρησε τον Αύγουστο του 2023.

## Παραπομπές


## Εξωτερικοί σύνδεσμοι

* Επίσημος ιστότοπος
*  στην IMDb

Κατηγορία:Ταινίες του 2018
Κατηγορία:Ταινίες γυρισμένες στην Ασία
Κατηγορία:Ταινίες γυρισμένες στην Κίνα
Κατηγορία:Ταινίες γυρισμένες στη Νέα Ζηλανδία
Κατηγορία:Ταινίες τοποθετημένες στο μέλλον
Κατηγορία:Ταινίες παραγωγής Warner Bros.
Κατηγορία:Ταινίες Di Bonaventura Pictures
Κατηγορία:Ταινίες σε παραγωγή Λορέντζο ντι Μποναβεντούρα
Κατηγορία:Αμερικανικές ταινίες της δεκαετίας 2010
Κατηγορία:Αμερικανικές θρίλερ ταινίες δράσης
Κατηγορία:Αμερικανικές ταινίες δράσης - επιστημονικής φαντασίας
Μαλλακάστρα

Η **Μαλλακάστρα** (αλβανικά: Mallakastër) είναι περιοχή και δήμος στην κομητεία Φιερίου της νοτιοδυτικής Αλβανίας. Δημιουργήθηκε το 2015 από τη συγχώνευση των σημερινών δήμων Αρανίτας, Μπαλς, Φρατάρ, Γκρεσίτσε, Χεκάλ, Κούτε, Νγκρατσάν, Κέντερ Ντούκας και Σελίτε. Έδρα του δήμου είναι η πόλη Μπαλς (Βυλλίδα). Ο συνολικός πληθυσμός είναι 27.062 κάτοικοι (απογραφή 2011), σε συνολική έκταση 329,37 τ.χλμ.

Οι κάτοικοι αυτής της περιοχής ονομάζονται *Μαλλακαστριώτες*. Ο πληθυσμός αποτελείται από μουσουλμάνους και ορθόδοξους χριστιανούς. Η περιοχή είναι κέντρο τόσο της σέκτας των Μπεκτασήδων όσο και των Χαλουάτι (σε μικρότερο βαθμό). Η περιοχή είναι γνωστή για τις πολιτιστικές της παραδόσεις και έχει δώσει πολλούς γενναίους μαχητές, συμπεριλαμβανομένου του Ράπο Χεκάλι (αλβ.: Rrapo Hekali).

## Παραπομπές


## Εξωτερικοί σύνδεσμοι
* 

Κατηγορία:Πόλεις της Αλβανίας
Υπνωτιστές (ταινία, 2023)

Το ***Υπνωτιστές*** (πρωτότυπος αγγλικός τίτλος: *Hypnotic*) είναι μια Αμερικανική ταινία επιστημονικής φαντασίας δράσης σε σκηνοθεσία από τον Ρόμπερτ Ροντρίγκεζ, ο οποίος έγραψε το σενάριο μαζί με τον Μαξ Μπόρενσταϊν. Στην ταινία πρωταγωνιστούν οι Μπεν Άφλεκ, Άλις Μπράγκα, Τζ. Ντ. Πάντρο, Χάλα Φίνλυ, Ντάγιο Οκενίγι, Τζεφ Φάχι, Τζάκι Ερλ Χάλεϊ, και Γουίλιαμ Φίχτνερ.

Το *Υπνωτιστές* κυκλοφόρησε κινηματογραφικά στις Ηνωμένες Πολιτείες Αμερικής στις 12 Μάιου του 2023, από τις Ketchup Entertainment και Relativity Media. Έλαβε μικτά σχόλια από τους κριτικούς.

## Παραπομπές


## Εξωτερικοί σύνδεσμοι

* Επίσημος ιστότοπος 
*  στην IMDb

Κατηγορία:Ταινίες του 2023
Κατηγορία:Αμερικανικές ταινίες της δεκαετίας 2020
Κατηγορία:Αγγλόφωνες ταινίες
Κατηγορία:Ταινίες επιστημονικής φαντασίας
Κατηγορία:Ταινίες δράσης
Νίκολας Χουλτ

Ο **Νίκολας Κάραντοκ Χουλτ** (**Nicholas Caradoc Hoult**, 7 Δεκεμβρίου 1989) είναι Άγγλος ηθοποιός. Έχει διάφορες διακρίσεις, όπως υποψηφιότητες για ένα Βραβείο Βρετανικής Ακαδημίας Κινηματογράφου, δύο Χρυσές Σφαίρες και ένα Βραβείο Έμμυ Ζώνης Υψηλής Τηλεθέασης. Συμπεριλήφθηκε στον κατάλογο των *Forbes* 30 Under 30 το 2012.

Ο Χουλτ από παιδί έπαιρνε μέρος σε τοπικές θεατρικές παραγωγές. Έκανε το κινηματογραφικό του ντεμπούτο στο *Intimate Relations*, στην ηλικία των πέντε ετών και αργότερα εμφανίστηκε σε διάφορες τηλεοπτικές σειρές μεταξύ του 1998 και του 2001. Ο ρόλος που τον έκανε γνωστό είναι το *Για Ένα Αγόρι* (2002). Η μεταβολή του σε ενήλικους ρόλους ξεκίνησε με την δραματική ταινία του 2009, *[[Ένας άντρας μόνος]]*, για το οποίο κέρδισε υποψηφιότητα για Κινηματογραφικό Βραβείο BAFTA Ανερχόμενου Αστέρα, και την ταινία φαντασίας του 2010, *Τιτανομαχία*. Υποδύθηκε τον μεταλλαγμένο Χανκ Μακκόι στο *[[X-Men: Η Πρώτη Γενιά]]* (2011), έναν ρόλο που επανέλαβε στα *[[X-Men: Ημέρες ενός Ξεχασμένου Μέλλοντος]]* (2014), *[[X-Men: Apocalypse]]* (2016), *[[Deadpool 2]]* (2018), και *[[X-Men: Ο Μαύρος Φοίνικας]]* (2019).

Ο Χουλτ αργότερα πρωταγωνίστησε στα *[[Τζακ ο Κυνηγός Γιγάντων]]* (2013) και *Αγάπησα ένα Ζόμπι* (2013). Είχε έναν δεύτερεύοντα ρόλο στο *[[Mad Max: Ο δρόμος της οργής]]* (2015), και υποδύθηκε διάφορα ιστορικά πρόσωπα όπως ο Ρόμπερτ Χάρλει στο *[[Η Ευνοούμενη]]* (2018), ο Τζ. Ρ. Ρ. Τόλκιν στο ''Τόλκιν'' (2019), και ο Πέτρος Γ΄ της Ρωσίας στο *The Great* (2020-σήμερα). Για το τελευταίο έλαβε υποψηφιότητες για δύο Χρυσές Σφαίρες και ένα Βραβείο Έμμυ Ζώνης Υψηλής Τηλεθέασης. Από τότε, έχει πρωταγωνιστήσει στα *Το Μενού* (2022) και ''Ρένφιλντ'' (2023), και υποδύθηκε τον Λεξ Λούθορ στην ταινία του Σύμπαντος της DC *[[Superman (ταινία, 2025)|Superman]]* (2025) και τον Τόμας Χάτερ στην ταινία τρόμου Nosferatu (2025). 

## Παραπομπές


## Εξωτερικοί σύνδεσμοι
* 
*  στην IMDb

Κατηγορία:Άγγλοι ηθοποιοί κινηματογράφου
Κατηγορία:Άγγλοι ηθοποιοί τηλεόρασης
Κατηγορία:Άγγλοι ηθοποιοί θεάτρου
Κατηγορία:Άγγλοι ηθοποιοί ραδιοφώνου
Κατηγορία:Άγγλοι ηθοποιοί φωνής
Βάλενς Ατσιντάλιους

Ο **Βάλενς Ατσιντάλιους** (, 156725 Μαΐου 1595), γνωστός και ως **Βάλτιν Χαβέκενταλ** (**Valtin Havekenthal**, ήταν Γερμανός κριτικός και ποιητής που έγραφε στη λατινική γλώσσα.

## Βίος
Ο Ατσίνταλιους γεννήθηκε στο Βίτστοκ, και ήταν γιος ενός λουθηρανού πάστορα. Σπούδασε στα πανεπιστήμια του Ρόστοκ, του Γκράιφσβαλντ και του Χέλμστεντ. Ήδη από τα νεανικά του χρόνια, τα λατινικά του ποιήματα προκάλεσαν αίσθηση. Το 1590 συνόδευσε τον φίλο του Ντάνιελ Μπουκρέτιους (Daniel Rindfleisch) στην Ιταλία, όπου δημοσίευσε το πρώτο του λογοτεχνικό έργο, μια έκδοση του Velleius Paterculus. Ο Ατσιντάλιους σπούδασε φιλοσοφία και ιατρική στην Μπολόνια και ανακηρύχθηκε διδάκτωρ και στους δύο τομείς.

Ωστόσο, δεν τον γοήτευσε η πρακτική εργασία ως ιατρός και γι' αυτό επικεντρώθηκε στην κριτική κλασικών έργων. Επέστρεψε στη Γερμανία το 1593 μετά από αρκετές κρίσεις πυρετού, μετακομίζοντας στο Μπρέσλαου, την πόλη καταγωγής του φίλου του Μπουκρέτιους. Το 1595 ο Ατσιντάλιους έγινε καθολικός και την άνοιξη του ίδιου έτους αποδέχθηκε την πρόσκληση του φίλου και υποστηρικτή του, του επισκοπικού καγκελάριου Βάκερ φον Βάκενφελς, στη Νίσα. Εκεί πέθανε από πυρετό σε ηλικία 28 ετών.

## Παραπομπές


## Πηγές
* 

Κατηγορία:Γερμανοί ποιητές
Κατηγορία:Γερμανοί Ρωμαιοκαθολικοί
Μοναστηράκι Καβάλας

Το **Μοναστηράκι**  είναι χωριό του Δήμου Νέστου της περιφερειακής ενότητας Καβάλας, στην περιφέρεια Ανατολική Μακεδονία και Θράκη. Σύμφωνα με την απογραφή του 2011, έχει 238 κατοίκους. Βρίσκεται σε υψόμετρο 15 μέτρων. Απέχει 42 χιλιόμετρα από την Καβάλα και είναι το πλησιέστερο χωριό στον Δέλτα Νέστου. Με το πρόγραμμα Καποδίστριας μέχρι το 2010, το Μοναστηράκι άνηκε στο Τοπικό Διαμέρισμα Κεραμωτής, του πρώην Δήμου Κεραμωτής. Στην τοπική κοινότητα Κεραμωτής ανήκουν επίσης οι οικισμοί Κεραμωτή και Χαϊδευτό.

**Πληθυσμιακές μεταβολές**

Ουσιαστικές πληθυσμιακές μεταβολές είχαμε στην περιοχή μας μετά το 1922, καθώς, όπως προκύπτει από τον εν λόγω πίνακα, το 1915, η μόνη μεταβολή που πραγματοποιήθηκε ήταν στα χωριά Οργάντζιλαρ (Χρυσοχώρι) και Ρεσίτ Μπέη (Μοναστηράκι), στα οποία και εγκαταστάθηκαν 303 και 194, αντίστοιχα, πρόσφυγες από την Ανατ. Θράκη

**Εκδηλώσεις**

Το πανηγύρι του χωρίου στις 15 Αυγούστου ξεχωρίζει ως το μεγαλύτερο όλης της περιοχής.

Ξεχωρίζει επίσης η "Έντεχνη Βραδιά" μία πρωτότυπη για την περιοχή εκδήλωση που διοργανώνει ο Σύλλογος Πολιτισμού & Περιβάλλοντος Μοναστηρακίου "Η Κοίμησις της Θεοτόκου" και πραγματοποιείται ένα βράδυ της καλοκαιρινής περιόδου.

Το πανηγύρι της Αγίας Μαρίνας, το οποίο γιορτάζεται στις 17 Ιουλίου.

Η γιορτή της "**Μπάμπως**" ένα έθιμο το οποίο οι περισσότερες οικογένειες της Θράκης τηρούν μέχρι και σήμερα, αφού δεν έχει αξία μόνο λόγω παράδοσης, αλλά είναι και ένα πεντανόστιμο φαγητό.

## Παραπομπές


Κατηγορία:Χωριά της περιφερειακής ενότητας Καβάλας
Κατηγορία:Δήμος Νέστου
Πολυνέρι Τρικάλων

Το **Πολυνέρι** είναι οικισμός στη Θεσσαλία και την Περιφερειακή Ενότητα Τρικάλων.

## Γενικά στοιχεία
Το Πολυνέρι βρίσκεται προς τα όρια με την Περιφερειακή Ενότητα Καρδίτσας και Περιφερειακή Ενότητα Άρτας, στις νοτιοανατολικές πλαγιές του όρους Χατζή σε υψόμετρο 780 μέτρων. Απέχει περίπου 73 χιλιόμετρα Δ.-ΝΔ. από τα Τρίκαλα, 75 χιλιόμετρα ΒΑ. από την Άρτα και 53 χιλιόμετρα Δ.-ΝΔ. από την Πύλη (έδρα του δήμου).

Η παλιά ονομασία του χωριού είναι *Κοθώνι* και έτσι αναφέρεται για πρώτη φορά σε έγγραφο υπέρ της Επισκοπής Σταγών το 1393. Η ονομασία, σύμφωνα με μια άποψη, οφείλεται σε κύριο όνομα ("του Κοθώνη"), η οποία είναι σχετική με μια δεύτερη που συσχετίζει το όνομα με την αρχαία ελληνική λέξη «κώθων» που σημαίνει πήλινο αγγείο, κύπελλο, ποτήρι. Στην περιοχή υπάρχουν ευρήματα από την αρχαία, προχριστιανικά αλλά και μεταβυζαντινή εποχή. Νότια είναι η εκκλησία του Αγίου Νικολάου και  βορειοανατολικά της Μεταμόρφωσης του Σωτήρος με κάποιες αξιόλογες τοιχογραφίες. Νοτιοανατολικά υπάρχουν ακόμη τα ερείπια από δύο νερόμυλους (ένα κοινοτικό και ένα ιδιωτικό) από μαντάνια και .

Στο Πολυνέρι λειτουργεί Λαογραφικό Μουσείο ενώ αρχές Ιουνίου διοργανώνεται πρωτάθλημα δηλωτής και κάθε Ιούλιο στην τοποθεσία "Γκορτζιά" από τον πολιτιστικό σύλλογο του χωριού αντάμωμα των απανταχού Πολυνεριτών με διάφορες εκδηλώσεις.

## Διοικητικά - πληθυσμιακά στοιχεία
Αναφέρεται επίσημα, μετά την Ένωση της Θεσσαλίας το 1883 στο ΦΕΚ 126Α - 02/04/1883 με την παλιά του ονομασία από την Τουρκοκρατία ως *Κοθώνι* να προσαρτάται στον τότε δήμο Κοθωνίων. Το 1912 με το ΦΕΚ 261Α - 31/08/1912 ορίστηκε έδρα της ομώνυμης νεοϊδρυθείσας κοινότητας και το 1955 με το ΦΕΚ 56Α - 05/03/1955 μετονομάστηκε σε Πολυνέριον. Σύμφωνα με το πρόγραμμα ''Καλλικράτης'', μαζί με την Παναγία αποτελούν την ομώνυμη κοινότητα που υπάγεται στη Δημοτική Ενότητα Πινδέων του Δήμου Πύλης και σύμφωνα με την απογραφή 2011 απογράφησαν 48 κάτοικοι.

Η πορεία του πληθυσμού, σύμφωνα με τις απογραφές είναι:

## Εξωτερικοί σύνδεσμοι

* Μυρόφυλο - Μοσχόφυτο - Πολυνέρι από την Ελλάδος Περιήγηση.
* Από το Πολυνέρι στο γεφύρι Κορακονησίου στον ιστότοπο http://trikalasport.gr/.
## Παραπομπές


Κατηγορία:Χωριά της περιφερειακής ενότητας Τρικάλων
Κατηγορία:Δήμος Πύλης
Bersagliere (αντιτορπιλικό, 1938)

Το ***Bersagliere*** ήταν ένα από τα δεκαεννέα αντιτορπιλικά κλάσης *[[Αντιτορπιλικό κλάσης Soldati|Soldati]]* που ναυπηγήθηκαν για τo Ιταλικό Βασιλικό Ναυτικό (*Regia Marina*) στα τέλη της δεκαετίας του 1930 και στις αρχές της δεκαετίας του 1940. Ολοκληρώθηκε στις αρχές του 1939 και ήταν ένα από τα τελευταία της πρώτης ομάδας σκαφών αυτής της κλάσης που εντάχθηκαν σε υπηρεσία. Είχε πολεμική δράση κατά τη διάρκεια του Β΄ Παγκοσμίου Πολέμου.

## Περιγραφή

Τα αντιτορπιλικά κλάσης *Soldati* ήταν ελαφρώς βελτιωμένες εκδοχές της προηγούμενης κλάσης *[[Αντιτορπιλικό κλάσης Oriani|Oriani]]*. Είχαν ολικό μήκος 106,7&nbsp;m. Το πλάτος τους ήταν 10,15&nbsp;m και το μέσο βύθισμά τους έφτανε τα 3,15&nbsp;m, ενώ με πλήρες φορτίο ανέρχονταν σε 4,3&nbsp;m. Τα *Soldati* είχαν εκτόπισμα 1830-1850&nbsp;t (1800-1820&nbsp;LT) με κανονικό φορτίο και 2450-2550&nbsp;t (2410-2510&nbsp;LT) με πλήρες. Το πλήρωμα κατά τη διάρκεια του πολέμου ανερχόταν σε 206&nbsp;αξιωματικούς υπαξιωματικούς και ναύτες.

Σχεδιασμένα για μέγιστη ισχύ 48000&nbsp;shp και ταχύτητα 34-35&nbsp;kn σε επιχειρησιακές συνθήκες, τα πλοία της κλάσης αυτής έφτασαν σε ταχύτητες 39-40&nbsp;kn κατά τη διάρκεια των θαλάσσιων δοκιμών τους, όντας όμως ελαφρώς φορτωμένα. Είχαν ακτίνα δράσης 2340&nbsp;ναυτικών&nbsp;μιλίων με ταχύτητα πλεύσης 14&nbsp;kn και 682&nbsp;ναυτικών&nbsp;μιλίων με ταχύτητα 34&nbsp;kn.

Ο κύριος οπλισμός αποτελούνταν από τέσσερα πυροβόλα των 120&nbsp;mm εγκατεστημένα σε ζεύγη σε δύο πυργίσκους, έναν στην πλώρη μπροστά από την υπερκατασκευή, καθώς και έναν ακόμη στην πρύμνη. Υπήρχε επίσης ένα πυροβόλο των 120&nbsp;mm που μπορούσε να βάλει βλήματα φωτισμού/κατάδειξης στόχων. Αντιαεροπορική προστασία παρείχαν οκτώ πυροβόλα των 20&nbsp;mm, ενώ ο οπλισμός συμπληρώνονταν από δύο τρίδυμους τορπιλοσωλήνες των 533&nbsp;mm εγκατεστημένους στο μέσον του πλοίου. Παρόλο που δεν ήταν εφοδιασμένα με σύστημα σόναρ για ανθυποβρυχιακό πόλεμο, τα πλοία της κλάσης αυτής διέθεταν ζεύγος εκτοξευτών βομβών βυθού. Μπορούσαν επίσης να μεταφέρουν έως και 48&nbsp;νάρκες.

## Επιχειρησιακή ιστορία

Η ναυπήγηση του *Bersagliere* ξεκίνησε στις 21&nbsp;Απριλίου 1937 στις εγκαταστάσεις της CNR στο Παλέρμο. Ολοκληρώθηκε στις 3&nbsp;Ιουλίου 1938 και εντάχθηκε σε υπηρεσία την 1η&nbsp;Απριλίου του επόμενου έτους.

Στις αρχές του 1943 αρκετά ιταλικά αντιτορπιλικά, συμπεριλαμβανομένου του *Bersagliere*, λάμβαναν τακτικά μέρος σε αποστολές ανεφοδιασμού των δυνάμεων του Άξονα στην Τυνησία μεταφέροντας στρατεύματα από την Ιταλία στην Αφρική και τραυματίες και αιχμαλώτους πολέμου πίσω στην Ιταλία στο ταξίδια της επιστροφής. Στις 7 Ιανουαρίου το Bersagliere χτυπήθηκε και βυθίστηκε στο λιμάνι του Παλέρμο κατά τη διάρκεια αεροπορικής επιδρομής από αμερικανικά βομβαρδιστικά B-24.

## Παραπομπές


## Βιβλιογραφία
*
*
*
*
*
*
*
*

## Εξωτερικοί σύνδεσμοι
* 

Κατηγορία:Αντιτορπιλικά κλάσης Soldati
Κατηγορία:Ιταλικά αντιτορπιλικά του Β΄ Παγκοσμίου Πολέμου
Σταν Κρένκε

Ο **Σταν Κρένκε**, αγγλ. *Enos Stanley Kroenke* (29 Ιουλίου 1947) είναι Αμερικανός δισεκατομμυριούχος και επιχειρηματίας, ιδιοκτήτης πολλών επαγγελματικών ομάδων.

## Ιδιοκτησία ομάδων
Είναι ιδιοκτήτης της Kroenke Sports Entertainment, η οποία είναι η εταιρεία χαρτοφυλακίου της ποδοσφαιρικής ομάδας Άρσεναλ ΦΚ της Πρέμιερ Λιγκ και της γυναικείας ομάδας Άρσεναλ WFC του WSL, των επαγγελματικών ομάδων Los Angeles Rams του NFL, των Ντένβερ Νάγκετς του NBA, της Κολοράντο Άβαλανς του NHL, της Κολοράντο Ράπιντς της Major League Soccer και άλλων ομάδων.

Τις ομάδες των Nuggets και Avalanche τις κατέχει στο όνομα της συζύγου του, της Ann Walton Kroenke, για να ικανοποιηθούν οι περιορισμοί ιδιοκτησίας του πρωταθλήματος της NFL που απαγορεύουν σε έναν ιδιοκτήτη ομάδας να έχει ομάδες σε άλλες αγορές αθλημάτων. Η Ann είναι θυγατέρα του συνιδρυτή της αμερικανικής εταιρείας Walmart, James "Bud" Walton. 

Ο Κρένκε εκτιμάται ότι κατέχει συνολική περιουσία αξίας 10,7 δισεκατομμυρίων δολαρίων από το *[[Forbes]]* το 2022.

## Επιχειρηματική δράση
Η εταιρεία χαρτοφυλακίου του Κρένκε για αθλητικές ομάδες υπήρξε εξόχως αμφιλεγόμενη. Το 2016, "έσπασε" συμβόλαια μεταφέροντας τους Σεντ Λούις Ραμς στο Λος Άντζελες, προκαλώντας νομικά έξοδα σε ολόκληρο το πρωτάθλημα. Το 2021, ο Κρόενκε συμμετείχε σε μια αμφιλεγόμενη προσπάθεια για να τερματιστεί το παραδοσιακό ευρωπαϊκό ποδοσφαιρικό σύστημα δημιουργώντας μια κλειστή ευρωπαϊκή Super League που θα περιλάμβανε την Άρσεναλ και πολλές άλλες ομάδες. Η ενέργειά του αυτή επικρίθηκε έντονα στην Ευρώπη από πολλούς, παράγοντες, ομάδες και ΜΜΕ.

Στα τέσσερα μεγάλα αθλήματα των ΗΠΑ, οι ομάδες του Κρένκε έχουν κερδίσει τέσσερα πρωταθλήματα υπό την ιδιοκτησία του (είτε μερική είτε πλήρη), με τους Rams να κερδίζουν δύο Super Bowls και τους Avalanche να έχουν κερδίσει δύο Κύπελλα Stanley. Έχει επίσης κερδίσει ένα Κύπελλο MLS στο ενεργητικό του ως ιδιοκτήτης των Ράπιντς, και δύο Εθνικά Πρωταθλήματα Λιγκ Λακρός ως ιδιοκτήτης της ομάδας των Μαμούθ.

Είναι γερμανικής καταγωγής και μεγάλωσε ως Λουθηρανός.

Ως δημόσιο πρόσωπο είναι απομονωμένος και προτιμά να αποφεύγει τα φώτα της δημοσιότητας. Είναι ευρέως γνωστός ως *"Silent Stan"* επειδή σχεδόν ποτέ δεν δίνει συνεντεύξεις στον Τύπο. Σπάνια παρεμβαίνει στις καθημερινές λειτουργίες των ομάδων του.

Το 2016 κατά τη διάρκεια της προεκλογικής εκστρατείας, δώρισε 100.000$ στο ίδρυμα Hillary Victory Fund. Στη συνέχεια δώρισε 1 εκατομμύριο δολλάρια στην εναρκτήρια επιτροπή του Ντόναλντ Τραμπ.  

Το 2022, υπό την ιδιοκτησία του, επετεύχθη ένα μοναδικό επίτευγμα, με τρεις από τις ομάδες του να κερδίζουν πρωταθλήματα το ίδιο ημερολογιακό έτος - οι Rams κέρδισαν το Super Bowl (Φεβρουάριο), οι Mammoth κέρδισαν το Πρωτάθλημα NLL (Ιούνιο) και οι Avalanche κερδίζοντας το Stanley Cup (Ιούλιο).

## Παραπομπές


## Εξωτερικοί σύνδεσμοι
* 

Κατηγορία:Αμερικανοί γερμανικής καταγωγής
Κατηγορία:Αμερικανοί δισεκατομμυριούχοι
Το Ημερολόγιο ενός Σπασίκλα: Σκληρό Ροκ

***Το Ημερολόγιο ενός Σπασίκλα: Σκληρό Ροκ*** (πρωτότυπος αγγλικός τίτλος: *Diary of a Wimpy Kid: Diper Överlöde*) είναι ένα Αμερικανικό μυθιστόρημα γραμμένο από τον συγγραφέα Τζεφ Κίνι, το δέκατο έβδομο βιβλίο της σειράς *[[Το Ημερολόγιο ενός Σπασίκλα]]*. Στις Ηνωμένες Πολιτείες Αμερικής κυκλοφόρησε στις 25 Οκτωβρίου του 2022 από την Amulet Books και στην Ελλάδα στις 8 Δεκεμβρίου του 2022 από τις Εκδόσεις Ψυχογιός. Έλαβε θετικά σχόλια από τους κριτικούς.

## Παραπομπές


## Εξωτερικοί σύνδεσμοι

* Επίσημος ιστότοπος
* ''Το Ημερολόγιο ενός Σπασίκλα: Σκληρό Ροκ'' στις Εκδόσεις Ψυχογιός

Κατηγορία:Το Ημερολόγιο ενός Σπασίκλα (σειρά)
Σποκ

Ο **Σποκ** είναι ένας φανταστικός χαρακτήρας στο franchise του Σταρ Τρεκ. Εμφανίστηκε για πρώτη φορά στην αρχική σειρά Star Trek υπηρετώντας στο διαστημόπλοιο USS Enterprise ως αξιωματικός της επιστήμης και πρώτος αξιωματικός (και ο δεύτερος του Κέρκ) και αργότερα ως διοικητής του σκάφους. Η μικτή κληρονομιά ανθρώπου- Βουλκανίου του Spock χρησιμεύει ως σημαντικό στοιχείο πλοκής σε πολλές από τις εμφανίσεις του χαρακτήρα. Μαζί με τον Captain James T. Kirk και τον Dr. Leonard "Bones" McCoy, είναι ένας από τους τρεις κεντρικούς χαρακτήρες της αρχικής σειράς Star Trek και των ταινιών της. Αφού αποσύρθηκε από το ενεργό καθήκον στον Starfleet, ο Spock υπηρέτησε ως πρεσβευτής της Ομοσπονδίας και αργότερα ενεπλάκη στην άτυχη προσπάθεια να σωθεί ο Romulus από μια σουπερνόβα, που τον οδήγησε να ζήσει το υπόλοιπο της ζωής του σε ένα παράλληλο σύμπαν.

Τον Σποκ υποδύθηκε ο Λέοναρντ Νίμοϊ στην αρχική σειρά Σταρ Τρεκ, ρόλο που τον επανέλαβε στο Star Trek: The Animated Series, καθώς και σε οκτώ από τις μεγάλου μήκους ταινίες του Σταρ Τρεκ και σε ένα επεισόδιο δύο μερών του Σταρ Τρεκ: Η Επόμενη Γενιά. Πέρα απο τον Νίμοϊ αρκετοί ηθοποιοί έχουν παίξει τον χαρακτήρα του Σποκ στα Star Trek franchises. Η πιο πρόσφατη απεικόνιση είναι ο Ήθαν Πεκ, ο οποίος έπαιξε τον Σποκ ως επαναλαμβανόμενο χαρακτήρα στη δεύτερη σεζόν του Star Trek: Discovery και στο Star Trek: Short Treks. Ο Peck έχει επαναλάβει τον ρόλο, αυτή τη φορά ως κύριος χαρακτήρας, στο Star Trek: Strange New Worlds, το οποίο λειτουργεί και ως spin-off του Discovery και ως prequel της αρχικής σειράς Star Trek. Επιπλέον, ο Ζάκαρι Κουίντο έπαιξε τον Σποκ σε μια εναλλακτική του εκδοχή στις ταινίες μεγάλου μήκους Star Trek (2009), Star Trek Into Darkness (2013) και Star Trek Beyond (2016). Αν και οι τρεις ταινίες διαδραματίζονται στο προαναφερθέν παράλληλο χρονοδιάγραμμα, ο Λέοναρντ Νίμοϊ εμφανίζεται στις δύο πρώτες ως ο αρχικός Σποκ.

## Εξωτερικοί σύνδεσμοι

* Spock  
* Spock στη Memory Alpha

Κατηγορία:Σταρ Τρεκ (χαρακτήρες)
Κατηγορία:Φανταστικοί εξωγήινοι χαρακτήρες
Ρόμπερτ Καρπόν

Ο **Ρόμπερτ Μπ. Καρπόν Τζούνιορ** (**Robert B. Capron Jr.**, 9 Ιουλίου 1998) είναι ένας Αμερικανός ηθοποιός. Είναι γνωστός για τους ρόλους του ως Ράουλι Τζέφερσον στην σειρά ταινιών ''Το Ημερολόγιο ενός Σπασίκλα'', Μέισον στην τηλεοπτική σειρά *Elementary*, και Ντέιβιντ Λιούαν στην ταινία *The Polka King*.

## Παραπομπές


## Εξωτερικοί σύνδεσμοι
* 
*  στην IMDb

Κατηγορία:Αμερικανοί ηθοποιοί
Κατηγορία:Αμερικανοί ηθοποιοί κινηματογράφου
Κατηγορία:Αμερικανοί ηθοποιοί τηλεόρασης
Κατηγορία:Αμερικανοί ηθοποιοί φωνής
Κατηγορία:Αμερικανοί κωμικοί
Ζαν-Λουκ Πικάρντ

Ο **Ζαν-Λουκ Πικάρντ** (αγγλικά:*Jean-Luc Picard*) είναι ένας φανταστικός χαρακτήρας στο franchise του Σταρ Τρεκ, που συνήθως θεωρείται ο καπετάνιος του διαστημόπλοιου της Ομοσπονδίας USS Επιχείρηση (NCC-1701-D). Τον υποδύθηκε ο Πάτρικ Στιούαρτ. Ο Πικάρντ εμφανίστηκε στην τηλεοπτική σειρά Σταρ Τρεκ: Η Επόμενη Γενιά και στο πιλοτικό επεισόδιο του  Σταρ Τρεκ: Διαστημικός Σταθμός 9, καθώς και στις ταινίες μεγάλου μήκους Σταρ Τρεκ: Γενεές (1994), Σταρ Τρεκ: Η Πρώτη Επαφή (1996), Σταρ Τρεκ: Η Εξέγερση (1998) και Star Trek: Nemesis (2002). Παρουσιάζεται επίσης ως ο κεντρικός χαρακτήρας στην παράσταση Star Trek: Picard (2020–2023).

## Εξωτερικοί σύνδεσμοι

* Biography of Jean-Luc Picard at the official *Star Trek* website
* Jean-Luc Picardστη Memory Alpha

Κατηγορία:Σταρ Τρεκ (χαρακτήρες)
Κατηγορία:Γάλλοι φανταστικοί χαρακτήρες
Υδροπλάνο (σκάφος)

**Υδροπλάνο** (ή *θάντερμποατ*) είναι ένα γρήγορο μηχανοκίνητο, όπου το σχήμα του κύτους είναι τέτοιο ώστε σε ταχύτητα, το βάρος του σκάφους υποστηρίζεται από δυνάμεις πλανίσματος παρά από απλή πλεύση.

Μια βασική πτυχή των υδροπλάνων είναι ότι χρησιμοποιούν το νερό για ανέλκυση αντί για πλευστότητα, καθώς και για ώθηση και κατευθυντικότητα. Όταν ταξιδεύετε με υψηλή ταχύτητα, το νερό περνάει βίαια προς το κάτω μέρος του σκάφους (γάστρα). Επομένως, το νερό ασκεί ίση και αντίθετη δύναμη προς τα πάνω, ανυψώνοντας τη συντριπτική πλειοψηφία του κύτους έξω από το νερό. Αυτή η διαδικασία, που συμβαίνει στο επιφάνεια του νερού, είναι γνωστό ως "foiling".

Κατηγορία:Οχήματα
Μάρετ Γκρότους

Η **Μάρετ Γκρότους**, (γεννημένη στις 16 Σεπτεμβρίου 1988) είναι Ολλανδή αθλήτρια βόλεϊ που παίζει ως διαγώνια. Είναι μέλος της εθνικής ομάδας βόλεϊ γυναικών της Ολλανδίας και είναι η σημερινή αρχηγός της ομάδας.  Στις 6 Μαΐου 2021 υπέγραψε στον Παναθηναϊκό όπου αγωνίζεται μέχρι και σήμερα.

Η Γκρότους ξεκίνησε να παίζει βόλεϊ στην ολλανδική Κρέκκερς το 1996, εμπνευσμένη από την εθνική ομάδα ανδρών που κέρδισε το χρυσό Ολυμπιακό στην Ατλάντα την ίδια χρονιά.  Έκανε το διεθνές ντεμπούτο της στην εθνική Ολλανδίας στον εναρκτήριο αγώνα του τουρνουά Montreux Volley Masters απέναντι στην Κούβα τον Ιούνιο του 2008. Η Γκρότους δεν έπαιξε με την εθνική ομάδα το 2014, λόγω τραυματισμού της στην αχίλλειο πτέρνα. Στο Παγκόσμιο Πρωτάθλημα του 2010 κέρδισε το τρόπαιο του «καλύτερου σερβίς». Έπαιξε στα Ευρωπαϊκά πρωταθλήματα τις χρονιές 2012, 2013 και 2014. Το 2015, έγινε αρχηγός της ομάδας πριν από τους Ευρωπαϊκούς Αγώνες του 2015 στο Μπακού του Αζερμπαϊτζάν. Από το 2016 και μετά, μετράει 244 συμμετοχές. 

Κατά τη διάρκεια των Θερινών Ολυμπιακών Αγώνων του 2016, όπου οι Ολλανδές επέστρεψαν στους Ολυμπιακούς Αγώνες μετά από 20 χρόνια, η Γκρότους τραυματίστηκε στον αστράγαλό της κατά τη διάρκεια του δεύτερου αγώνα της φάσης των ομίλων.  Έτσι επέστρεψε μόνο για τους γύρους νοκ άουτ, βλέποντας περιορισμένα λεπτά καθώς η Ολλανδία τερμάτισε τέταρτη. 

## Τίτλοι και διακρίσεις
### Ατομικά
* *Παγκόσμιο Πρωτάθλημα FIVB 2010 "Καλύτερη ΄σέρβερ"*
* **MVP** Ελληνικού πρωταθλήματος 2021–22 

### Συλλογικά
* 2008–09 Ολλανδική Λίγκα Βόλεϊ16x16εσ Πρωταθλητής, με τους DELA/Martinus Amstelveen
* Κύπελλο Ολλανδίας βόλεϊ 2008–0916x16εσ Νικητής, με τους DELA/Martinus Amstelveen
* 2009–10 Ολλανδική Λίγκα Βόλεϊ16x16εσΠρωταθλητής, με την TVC Amstelveen
* Κύπελλο βόλεϊ Ολλανδίας 2009–1016x16εσ Νικητής, με την TVC Amstelveen
* 2013–14 Γαλλική Λίγκα Βόλεϊ16x16εσΠρωταθλητής, με το RC Cannes
* Κύπελλο γαλλικού βόλεϊ 2013–1416x16εσΝικητής, με το RC Cannes
* 2014–15 Γαλλική Λίγκα Βόλεϊ16x16εσ Πρωταθλητής, με το RC Cannes
* Τουρκικό πρωτάθλημα βόλεϊ 2016–1716x16εσ Πρωταθλητής, με τη Φενερμπαχτσέ
* Κύπελλο βόλεϊ Τουρκίας 2016–1716x16εσΝικητής, με τη Φενερμπαχτσέ
* Ελληνικό πρωτάθλημα βόλεϊ 2021–2216x16εσ Πρωταθλητής, με τον Παναθηναϊκό
* Κύπελλο Ελλάδας βόλεϊ 2021–2216x16εσΝικητής, με τον Παναθηναϊκό
* Ελληνικό πρωτάθλημα βόλεϊ 2022–2316x16εσ Πρωταθλητής, με τον Παναθηναϊκό  
* Ελληνικό πρωτάθλημα βόλεϊ 2023–2416x16εσ Πρωταθλητής, με τον Παναθηναϊκό

## Παραπομπές


## Εξωτερικοί σύνδεσμοι
* Προφίλ FIVB

Κατηγορία:Πετοσφαιρίστριες ΠΑΟ
Κατηγορία:Πετοσφαιριστές στους Θερινούς Ολυμπιακούς Αγώνες 2016
Δημήτριος Καραβίας (Μισόλιτρος)

Ο **Δημήτριος Καραβίας** ή Καραβιάς ήταν γόνος της αριστοκρατικής Οικογένειας Καραβία της Ιθάκης και αγωνιστής της Ελληνικής Επανάστασης που γεννήθηκε περί τα τέλη του 18ου αιώνα και δραστηριοποιήθηκε στην Αιτωλοακαρνανία. Συγγενείς του ήταν ο Στρατιωτικός και φιλικός  Βασίλειος Καραβίας που επικεφαλής 150 Θιακοκεφαλλονιτών ανύψωσε την Ελληνική σημαία στο Γαλάτσι της Ρουμανίας την 21η Φεβρουαρίου 1821 σηματοδοτώντας την έναρξη της Επανάστασης, ο Εθνομάρτυρας Ευγένιος Καραβίας, διαπρεπής κληρικός, λόγιος και Μητροπολίτης Αγχιάλου καθώς και πλήθος άλλων σημαντικών μορφών που προήλθαν από την ιστορική αυτή οικογένεια.

Παρακινούμενος από αισθήματα πατριωτισμού και θέλοντας να συνδράμει στον εθνικό αγώνα, το 1822 ο Δημήτριος Καραβίας μαζί με τον Παναγή Καραβία (Τζεμπέρη) και άλλους άνδρες της οικογένειας, αναχώρησαν από την Ιθάκη και πέρασαν στην Ακαρνανία,  στο χωριό Βάρνακας όπου ήταν εγκατεστημένοι και άλλοι Καραβιάδες όπως οι Γεωργάκης, Νικόλαος και Θεόδωρος Καραβίας οι οποίοι επέδραμαν εναντίον των Τούρκων πλάι σε ξακουστούς οπλαρχηγούς του Ξηρομέρου όπως τους Μαγουλιάνο, Κουσούρη, Μούρτο, Καραγιάννη κ.α  

Μαζί τους διεκπεραιώθηκαν στην ακαρνανική ακτή οι Ιθακήσιοι Ευστάθιος Αρσένης, Αναστάσιος Μελιδόνης και οι αδελφοί Μπαλούρδου.

Τα ακαρνανικά εκείνη την εποχή ήταν καταφύγιο κλεφτών και αρματολών και ο Βάρνακας υπήρξε έδρα του Αρματολικίου Ξηρομέρου.

Από εκεί οι Ιθακήσιοι αγωνιστές έφτασαν στο Μακρυνόρος όπου είχε συσταθεί ελληνικό στρατόπεδο του οποίου αρχηγοί ήταν οι Ανδρέας Καραίσκος, Γεώργιος Βαρνακιώτης και ο Βαλτινός Σκαμίτζος.

Ο τελευταίος με  τριακοσίους στρατιώτες μεταξύ των οποίων και ο Δημήτριος Καραβίας (Μισόλιτρος) και ο Παναγής Καραβίας Τζεμπέρης συμμετείχε στη σύγκρουση που έλαβε χώρα στο Πέτα της Άρτας έναντι των τουρκοαλβανών.

## Παραπομπές


## Βιβλιογραφία
*Ν. Καραβία Γρίβα Ιθακήσιου (1849), Ιστορία της Νήσου Ιθάκης, Βιβλιοπωλείο Διονυσίου Νότη Καραβία, Αθήνα, ΜΜΧ (Βιβλιοθήκη Ιστορικών Μελετών)
*Εγκυκλοπαιδικόν Λεξικόν Ελευθερουδάκη, Τόμος Έβδομος, σελ. 263
*Καραβίας, Ιωάννης (1978). Η Ζωή ενός Στρατιώτου. Αθήνα: Ιδιωτική. σελ. 1-2.

## Εξωτερικοί σύνδεσμοι
*Ηλεκτρονικός ιστότοπος δήμου Ιθάκης (περί σημαντικών προσώπων του δήμου)

Κατηγορία:Οπλαρχηγοί του 1821
Κατηγορία:Ελληνική Επανάσταση του 1821